Dobrošecy

Dobrošecy (prjedy tež Dobrašecy;  Doberschütz) su wjes ;  na wuchodźe hornjołužiskeho wokrjesa Budyšin. Słušeja k Malešanskej gmejnje a leža 154 metrow nad mórskej hładźinu a šěsć kilometrow sewjerowuchodnje Budyšina při Małej Sprjewi. Hač do lěta 1936 běchu samostatna gmejna.

 Geografija 
Susodne wjeski su Plusnikecy na sewjeru, Krakecy (Kubšiska gmejna) na juhu a Delnja Hórka zady hatow na zapadźe. Přez Dobrošecy wjedźe statna dróha S 109 (Budyšin–Niska).

Na hórce južnje Dobrošec namakaš běłu skału z mjenom Křemjelčka (zněmčene Tschemelschka abo Zschemelschka). Kaž mjeno hižo přeradźi, jedna so wo křemjeń, kotryž wustupi tež na druhich blakach wokoliny na powjerch zemje.

 Ležownostne mjena 
Michał Rostok naliči 1887 slědowace serbske ležownostne mjena: Zahon, Sćiny, Jasno, Krušwiny, Na Babach.Michał Rostok: Ležownostne mjena. W: ČMS 40 (1887), str. 3–50, tu str. 31 (digitalizat).

 Stawizny 
Po sydlišćowej formje jedna so wo rozšěrjeny kulowc. Prěnje historiske naspomnjenje jako sydło wěsteho knjeza Hugo de Doberswicze pochadźa z lěta 1280. Ležownostne knjejstwo měješe přez lětstotki z wjetšeho dźěla ryćerkubło we wjesce samej, při čimž słušeše wěsty podźěl tež Budyskej měšćanskej radźe.

 Wobydlerstwo a rěč 
W lěće 1884 měješe wjes po Mukowej statistice 153 wobydlerjow, kotřiž běchu bjez wuwzaća Serbja. Ewangelscy wobydlerjo słušeja ze starodawna do Malešanskeje wosady.

Po ludličenju w lěće 2011 bydlachu we wsy 164 wobydlerjow w přerěznej starobje wot 47,9 lět (Sakska: 46,4).Wuslědki ludličenja 2011 za Malešecy (pdf)

 Wosobiny 
 Matej Dołhi (1704–86) – Ochranowski prócowar a załožer Małowjelkowskeje kolonije; narodźeny w Dobrošecach

 Literatura 


 Žórła 

Kategorija:Sydlišćo w Budyskim wokrjesu
Kategorija:Sydlišćo w Hornjej Łužicy
Kategorija:Malešecy
Kategorija:Sydlišćo w serbskim sydlenskim rumje
Kategorija:Prěnje naspomnjenje 1280
Kategorija:Něhdyša gmejna (Wokrjes Budyšin)
Kategorija:Rozpušćenje gmejny 1936